《孙氏池亭》
宋代·俞瑊

壁介山水间，幽棲愧尸禄。
眠食行坐处，山光水声足。
嗟我心未厌，出郊搜胜躅。
尝闻隐者居，未为人所目。
素商适丁序，一空老林簏。
飞鞭走崇冈，惟恐到不速。
扪萝出孤险，果得烟霞谷。
神仙何玄怪，刻划乾坤腹。
囊括幽绝景，所谓天下独。
门前白石溪，丁当潄寒玉。
山泉落云头，漫漫泛余绿。
静听宿乌吟，间看浮鸥浴。
万古分池穴，何日此镌筑。
欲探龙颔珠，潭深怯狞毒。
瀑布想匡庐，香山葺茅屋。
松窗风浪摇，石径苔藓覆。
楼藏未见书，园挺耐寒木。
清风谁共延，墙头万个竹。
造化曲尽情，远引空江束。
阴寂窟蛟蜃，雨雹生晴燠。
孙氏何代贤，据此傲此浮俗。
岩留五君诗，尘埋不可读。
殷勤补讹缺，磨写笔屡秃。
开亭追古踪，仙游一朝复。
自惭缚冠冕，暂到不得熟。
何时酬素心，归来免荣辱。

作者简介：俞瑊，字君玉（《鄱阳集》卷七《送梁晦之诗》），一字汝佩（清光绪《溧水县志》卷九），溧水（今属江苏）人。仁宗皇祐元年（一○四九）进士（《金陵诗徵》卷五）。历官太常博士，屯田员外郎（宋韩维《南阳集》卷一七《太常博士俞瑊可屯田员外郎》），知壁州（清道光《通江县志》卷六），神宗熙宁间，知琼州，卒于官（《续资治通鉴长编》卷三○二）。今录诗二首。